Íbúum á Suðurlandi og víðar sem fundu snarpan jarðskjálfta í dag var mjög brugðið en skjálftinn var fjórir á richter og átti upptök sín skammt frá Hveragerði . Gísli Halldór Halldórsson , bæjarstjóri í Árborg hélt að risa stór trukkur hafi ekið á ráðhús sveitarfélagsins . Skjálftinn varð tíu mínútur yfir eitt og varð samkvæmt upplýsingum frá Veðurstofunni 3,9 af stærð og á 8 kílómetra dýpi 4,5 kílómetra Suð Suð austur af Hveragerði . Skjálftinn mældist hins vegar aðeins stærri hjá Jarðskjálftamiðstöð Háskóla Íslands , sem er staðsett á Selfossi . „ Þetta var skjálfti um fjórir á stærð . Hann mældist eitthvað um tvö prósent af þyngdarhröðun hér á Selfossi , þannig að það er rétt ofan við skynjunarmörk . Ég býst nú ekki við miklum skemmdum , þetta er ekki nógu stórt að það verði skemmdir “ , segir Símon Ólafsson , forstöðumaður Rannsóknarmiðstöðvar Háskóla Íslands í jarðskjálftaverkfræði á Selfossi . Gísli Halldór Halldórsson , bæjarstjóri í Árborg . Magnús Hlynur Hreiðarsson . Starfsfólk Ráðhúss Árborgar og bókasafnsins á Selfossi fann mjög vel fyrir skjálftanum . „ Ég kipptist hérna til í stólnum þegar hann reið yfir . Ég hélt að risa stór trukkur hefði keyrt á húsið eða þá að það væru einhverjar framkvæmdir í miðbænum , sem væru að hrista okkur svona duglega en svo gerði ég mér grein fyrir því að þetta væri aðeins meira en það “ , segir Gísli Halldór Halldórsson , bæjarstjóri . „ Já , ég fann hann . Ég var á klósettinu hérna í Ráðhúsinu . Mér líður alltaf jafn illa í þessu . Skjálftinn var stór og snarpur , allavega klárlega nóg fyrir mig , klárlega “ , segir Rósa Sif Jónsdóttir , starfsmaður ráðhússins . Rósa Sif Jónsdóttir , starfsmaður í ráðhúsi Árborgar . Magnús Hlynur Hreiðarsson . „ Ég sat bara í sætinu mínu á skrifstofunni minni og hreinlega færðist til . Mér var ekki alveg um , ég verð að segja það , það er frekar óþægilegt á þessu svæði þegar kemur svona skjálfti . Maður er einhvern veginn vanur því að þetta sé svona sumaratriði , ekki vetraratriði . Maður gerir svo sem ekkert í þessu nema að maður læðist fram og biður starfsfólkið sitt að fara ekki niður í kjallara og ekki loka hurðunum að sér “ , segir Heiðrún Dóra Eyvindardóttir , forstöðumaður bókasafns Árborgar . Íbúar í Hveragerði fundu mjög vel fyrir skjálftanum enda segir Aldís Hafsteinsdóttir , bæjarstjóri að hús í bæjarfélaginu hafi leikið á reiðiskjálfi . Skjálftinn hafi aftur á móti verið stuttur en snarpur og ekkert datt úr hillum og ekkert skemmdist svo vitað sé til .